Dubravko Škiljan

**Dubravko Škiljan** (Zagreb, 31. listopada 1949. – Zagreb, 21. srpnja 2007.), hrvatski lingvist i klasični filolog.

## Biografija

U Zagrebu je završio osnovnu školu i klasičnu gimnaziju. Na Filozofskom fakultetu Sveučilišta u Zagrebu diplomirao je 1972. godine opću lingvistiku te latinski i grčki jezik s rimskom i grčkom književnošću. Magistrirao je 1974. godine iz područja klasične arheologije s temom "Grčki jezik spomenika kasnoantičke Salone", a 1975. godine obranio je doktorat s temom "Lingvistika i dijalektika" iz opće lingvistike.

Nakon kraćeg rada kao profesor klasičnih jezika u osnovnoj školi i na gimnaziji u Zagrebu, primljen je  1977. na Filozofski fakultet u Zagrebu, gdje je bio stalno zaposlen na Odsjeku za opću lingvistiku, najprije kao asistent, a zatim kao docent od 1977., izvanredni profesor od 1981. i redovni profesor od 1986. U jednom mandatu je obavljao dužnosti pročelnika odsjeka i prodekana za nastavu. Bio je šef Katedre za opću lingvistiku, a nakon njihovog osnivanja i šef Katedre za primijenjenu lingvistiku i Katedre za semiologiju. Premda je bio redovni profesor, dao je otkaz 1996. godine jer mu je u nacionalističkoj atmosferi bio onemogućen normalan istraživački i podučavalački rad na Filozofskom fakultetu u Zagrebu.

Od 1996. do 2003. godine bio je redovni profesor lingvistike i semiologije u Ljubljani na *Institutum Studiorum Humanitatis* Fakulteta za postdiplomske humanističke studije, gdje je 1998. osnovao postdiplomski i doktorski studij Lingvistika govora i teorija društvene komunikacije te obavljao funkciju koordinatora studija. Sve te godine je na posao putovao iz Zagreba u Ljubljanu. Nakon toga je ponovo bio redovni profesor na Odsjeku za lingvistiku Filozofskog fakulteta u Zagrebu.

Škiljan je objavio 36 knjiga i preko 200 drugih radova iz opće i teorijske lingvistike, povijesti lingvistike, semiologije, primijenjenje lingvistike i klasične filologije. Sudjelovao je na većem broju znanstvenih i stručnih skupova u zemlji i inozemstvu, te vodio više znanstvenih projekata u Hrvatskoj i Sloveniji. Pored redovne nastavne djelatnosti na dodiplomskim i postdiplomskim studijima, držao je predavanja i u Pragu (na Centralnoevropskom sveučilištu), Parizu (na Sorbonni), Trstu (u *Scuola superiore per traduttori e interpreti*), Sarajevu i Novom Sadu. Bio je mentor većem broju doktoranata i magistranata u Zagrebu i u Ljubljani.

## Knjige (izbor)

* *Dinamika jezičnih struktura*, Zagreb, 1976.
* *Lingvističko istraživanje Večernjeg lista*, Zagreb, 1980.
* *Pogled u lingvistiku*, Zagreb, 1985.
* *U pozadini znaka: esej iz semiologije značenja*, Zagreb, 1985.
* *Jezik Vjesnikovih novina: komparativno lingvističko istraživanje*, Zagreb, 1986.
* *Jezična politika*, Zagreb, 1988.
* *Lingvistika svakodnevice*, Novi Sad, 1989.
* *Kraj lingvistike? – fragmenti protiv fragmentacije*, Zagreb, 1991.
* *Leksikon antičkih autora* (urednik), Zagreb, 1996.
* *Javni jezik : pristup lingvistici javne komunikacije*, Beograd, 1998.
* *Govor nacije: jezik, nacija, Hrvati*, Zagreb, 2002.
* *Mappa mundi: kartografi i njihova publika, svjetovi i znakovi, izrazi i sadržaji, značenja i smislovi*, Zagreb, 2006.

## Prijevodi

* *Rimski cvjetovi* (antologija rimske poezije), Zagreb, 1985.
* Katul, *Pjesme*, Zagreb, 1987.
* Heronda, *Mimijambi*, Zagreb, 1990.
* Dionizije Tračanin, *Gramatičko umijeće*, Zagreb, 1995.
* Herodot, *Povijest*, Zagreb, 2000.

## Povezano
* Spisak lingvista

## Izvori

## Vanjske veze
* 
* 
* 
* Djela čiji je autor Dubravko Škiljan u međunarodnoj normativnoj datoteci VIAF
* Spisak knjiga Dubravka Škiljana u Open Library
* Indeksiranost knjiga Dubravka Škiljana u LibraryThing
* Knjige kojima je autor Dubravko Škiljan dostupne u digitalnoj biblioteci HathiTrust
* Djela Dubravka Škiljana u katalogu Kongrasne biblioteke